2. ปัจจัยความเสี่ยง

คณะกรรมการบริหารความเสี่ยงของบริษัทฯ ได้มีการประเมินความเสี่ยงของธุรกิจอย่างสม่ำเสมอ
โดยในปี 2554 ได้ดำเนินการประเมินความเสี่ยง
พร้อมทั้งมีการจัดทำระบบการบริหารความเสี่ยงเพื่อป้องกันและลดผลกระทบที่อาจจะเกิดขึ้นได้
ดังต่อไปนี้

2.1 ความเสี่ยงที่เกิดจากปัจจัยภายนอก

2.1.1 ความเสี่ยงเกี่ยวกับการควบคุมการใช้แร่ใยหินจากนโยบายภาครัฐ

จากการติดตามเรื่องการควบคุมการใช้แร่ใยหินจากนโยบายภาครัฐ เมื่อวันที่ 12 เมษายน 2554
คณะรัฐมนตรี มีมติเห็นชอบตามมติสมัชชาสุขภาพแห่งชาติให้ “สังคมไทยไร้ใยหิน”
โดยให้ยกเลิกการใช้แร่ใยหินภายใน 1 ปี
และให้กระทรวงอุตสาหกรรมไปดำเนินการจัดทำแผนงานการยกเลิกการใช้แร่ใยหิน และเมื่อวันที่ 8
สิงหาคม 2554 คณะกรรมการวัตถุอันตราย ได้มีมติให้แร่ใยหินอยู่ในวัตถุอันตรายประเภทที่ 3
เช่นเดิม ซึ่งสามารถนำเข้า ผลิต และจำหน่ายได้อย่างน้อยอีก 1 ปี
แต่ต้องได้รับการอนุญาตจากกรมโรงงานอุตสาหกรรม (กรอ.) โดยให้ กรอ.ไปศึกษาการลด ละ
เลิก การใช้แร่ใยหินใน 5 กลุ่มผลิตภัณฑ์ คือ กระเบื้องมุงหลังคา กระเบื้องแผ่นเรียบ
กระเบื้องยางท่อน้ำ และผ้าเบรค บริษัทฯ ได้ดำเนินการจัดทำแผนงานและมาตรการต่างๆ
ในการบริหารความเสี่ยงดังนี้

-   พัฒนาผลิตภัณฑ์ที่ไม่มีแร่ใยหินเป็นส่วนประกอบ เพื่อเป็นทางเลือกให้กับผู้บริโภค ได้แก่
    กระเบื้องลอนคู่ กระเบื้อง จตุลอน กระเบื้องเจียระไน ไม้สังเคราะห์
    และแผ่นผนังจากสายการผลิต NT-9

-   ปรับปรุงเครื่องจักรเดิมให้สามารถผลิตได้ทั้ง 2 ชนิด (Dual Machine)
    คือผลิตได้ทั้งผลิตภัณฑ์ที่มีแร่ใยหินและไม่มี แร่ใยหิน เป็นส่วนประกอบ
    เพื่อให้เกิดความคล่องตัวและเตรียมความพร้อมในกรณีที่ภาครัฐยกเลิกการใช้แร่ใยหินในอนาคต

-   จัดหาผลิตภัณฑ์ใหม่ในธุรกิจวัสดุก่อสร้างมาจำหน่าย
    เพื่อเพิ่มความหลากหลายในการเลือกซื้อผลิตภัณฑ์ของลูกค้า เช่น โครงหลังคาสำเร็จรูป
    แผ่นยิปซั่ม ไม้พื้นลามิเนต ถังน้ำ และสินค้าประกอบหลังคาต่างๆ เป็นต้น

-   สำรวจความต้องการของตลาด
    เพื่อติดตามพฤติกรรมและความคิดเห็นของผู้บริโภคผ่านช่องทางการจัดจำหน่ายของบริษัทฯ
    เพื่อรวบรวมข้อมูลในการวางแผนปรับปรุงเครื่องจักรส่วนที่เหลือและพัฒนาผลิตภัณฑ์ใหม่
    เพื่อรองรับความต้องการของตลาดในอนาคต

-   จัดทำแผนธุรกิจในอีก 5 ปี ข้างหน้า เพื่อวางแผนการดำเนินธุรกิจในอนาคต
    ในการพัฒนาธุรกิจให้เติบโตอย่างต่อเนื่อง ซึ่งขณะนี้ได้ดำเนินการแล้ว 2 โครงการ คือ
    โครงการ NT-10 และโครงการ AAC เป็นต้น

2.1.2 ความเสี่ยงเกี่ยวกับการขาดแคลนวัตถุดิบ

เนื่องจากวัตถุดิบหลักของบริษัทฯ ซึ่งประกอบด้วย ปูนซีเมนต์ แร่ใยหิน เส้นใยสังเคราะห์ PVA
และเยื่อกระดาษ มีความเสี่ยง ในเรื่องของราคาและการขาดแคลน บริษัทฯ
ได้กำหนดมาตรการในการลดความเสี่ยง ดังนี้

-   วิจัย พัฒนา ออกแบบสูตรการผลิต เพื่อลดต้นทุนการผลิต รวมทั้งการศึกษาเพื่อหาวัตถุดิบทดแทน

-   จัดหาแหล่งวัตถุดิบที่มีต้นทุนต่ำ มีคุณภาพดี ทั้งในประเทศ และต่างประเทศเพิ่มขึ้น

-   เพิ่มระดับการจัดเก็บวัตถุดิบ เพื่อลดความเสี่ยงในเรื่องราคาและการขาดแคลนในอนาคต

2.1.3 ความเสี่ยงเกี่ยวกับการแข่งขันด้านราคา

บริษัทฯ ยังเผชิญกับความเสี่ยงในการแข่งขันด้านราคา
การใช้กลยุทธ์เพิ่มจุดกระจายสินค้าทั่วประเทศเพื่อเพิ่มความสะดวกในการเข้าถึงสินค้าของลูกค้า
และสร้างความแข็งแกร่งของเครือข่ายตัวแทนจำหน่ายทั่วประเทศ
ให้ความสำคัญกับการให้บริการทั้งก่อนและหลังการขาย การจัดส่งที่รวดเร็วและตรงต่อเวลา
เพื่อสร้างความแตกต่างที่ดีกว่าให้กับสินค้าของบริษัทฯ ซึ่งทำให้บริษัทฯ มีรายได้เพิ่มขึ้น 11%
จากปีก่อน

2.1.4 ความเสี่ยงเกี่ยวกับเครื่องมือทางการเงิน

  1. ความเสี่ยงด้านอัตราดอกเบี้ย

  บริษัทฯ ยังมีความเสี่ยงด้านอัตราดอกเบี้ย ที่เกิดจากการเปลี่ยนแปลงของอัตราดอกเบี้ย
  ซึ่งอาจก่อให้เกิดผลกระทบต่อการดำเนินงานของบริษัทฯ โดยบริษัทฯ ยังมีการกู้ยืมระยะสั้น
  และการกู้ยืมเงินระยะยาว (บางส่วน) ที่ใช้อัตราดอกเบี้ยแบบไม่คงที่
  แต่อย่างไรก็ตามการกู้ยืมเงินระยะยาวส่วนใหญ่ บริษัทฯ
  ได้ป้องกันความเสี่ยงโดยการให้อัตราดอกเบี้ยแบบคงที่

  2. ความเสี่ยงด้านอัตราแลกเปลี่ยน

  บริษัทฯ มีความเสี่ยงจากอัตราแลกเปลี่ยนเงินตราต่างประเทศ
  ซึ่งเกิดจากการซื้อและขายสินค้าที่เป็นเงินตราต่างประเทศ บริษัทฯ
  ได้ทำสัญญาซื้อขายเงินตราต่างประเทศล่วงหน้า
  ซึ่งรายการดังกล่าวจะมีอายุไม่เกินหนึ่งปีเพื่อป้องกันความเสี่ยงของหนี้สิน
  ทางการเงินที่เป็นเงินตราต่างประเทศ

2.1.5 ความเสี่ยงเกี่ยวกับการขึ้นค่าจ้างแรงงานขั้นต่ำจากนโยบายภาครัฐ

บริษัทฯ มีความเสี่ยงเกี่ยวกับการขึ้นค่าจ้างแรงงานขั้นต่ำจากนโยบายภาครัฐ
โดยในปัจจุบันอัตราค่าแรงขั้นต่ำที่จังหวัดสระบุรี อยู่ที่ 193 บาทต่อวัน
หลังปรับขึ้นค่าแรงขั้นต่ำจะมาอยู่ที่ 269 บาทต่อวันหรือปรับเพิ่มขึ้น 39.38%
โดยจะบังคับใช้ตั้งแต่เดือนเมษายน 2555 และจะปรับเพิ่มขึ้นเป็น 300 บาทต่อวันในปี 2556
ซึ่งจะมีผลกระทบกับการดำเนินงานของบริษัทฯ ในอนาคต

2.  ความเสี่ยงที่เกิดจากปัจจัยภายใน

    1.  ความเสี่ยงเกี่ยวกับคุณภาพผลิตภัณฑ์

บริษัทฯ ได้มีมาตรการป้องกันความเสี่ยงด้านคุณภาพสินค้า
โดยมีการตรวจสอบคุณภาพตั้งแต่การตรวจรับวัตถุดิบก่อนส่งเข้ากระบวนการผลิต
และมีการตรวจสอบคุณภาพทุกกระบวนการผลิต จนได้เป็นสินค้าสำเร็จรูป ที่มีคุณภาพตามมาตรฐาน
สำหรับปัญหาที่เกิดขึ้นจะวิเคราะห์หาสาเหตุ เพื่อแก้ไขและป้องกันไม่ให้เกิดขึ้นอีก
ส่งผลให้ปัญหาคุณภาพและข้อร้องเรียนด้านคุณภาพลดลงจากปีก่อน

2.  ความเสี่ยงเกี่ยวกับความเพียงพอของกำลังการผลิตต่อความต้องการของตลาด

บริษัทฯ ได้พิจารณากำลังการผลิตต่อความต้องการของตลาดทุกผลิตภัณฑ์ พบว่ายังไม่เพียงพอ
จึงได้ปรับปรุงเพิ่มกำลังการผลิตกับเครื่องจักรเดิมสำหรับผลิตกระเบื้องหลังคา
และติดตั้งเครื่องจักรใหม่ โครงการ NT-10 ที่มีขนาดกำลังการผลิตอีก 72,000 ตันต่อปี
เพื่อผลิตไฟเบอร์ซีเมนต์บอร์ดชนิดไม่มีใยหิน และโครงการ AAC ผลิตอิฐมวลเบา
ที่มีขนาดกำลังการผลิตอีก 140,000 ตันต่อปี เพื่อรองรับความต้องการของตลาดในอนาคต
(ดูโครงการในอนาคต หน้าที่ 20)

3.  ความเสี่ยงเกี่ยวกับผลกระทบต่อสิ่งแวดล้อม

บริษัทฯ มีความมุ่งมั่นที่จะผลิตสินค้าที่เป็นมิตรต่อสิ่งแวดล้อม
โดยได้รับการรับรองมาตรฐานอุตสาหกรรมในระบบการ จัดการสิ่งแวดล้อม ISO 14001
และมีการปรับปรุงกระบวนการผลิตเพื่อลดปริมาณของเสียในระบบ
โดยใช้ระบบการจัดการและกิจกรรมเพิ่มผลผลิตต่างๆ เช่น TPM, Kaizen, OPL และ QCC
เป็นต้น ตลอดจนการอนุรักษ์พลังงานโดยใช้ระบบการจัดการพลังงาน มาใช้ในกระบวนการผลิต
(ดูการดำเนินการด้านอาชีวอนามัย ความปลอดภัย สิ่งแวดล้อม และสังคม หน้าที่ 38)

4.  ความเสี่ยงเกี่ยวกับการวางแผนการลงทุนธุรกิจในอนาคต

บริษัทฯ ได้จัดทำแผนธุรกิจใน 5 ปี ข้างหน้า เพื่อรองรับการเติบโตในการดำเนินธุรกิจ
และลดความเสี่ยงที่อาจจะเกิดขึ้นในอนาคต มีการวางแผนการลงทุนในผลิตภัณฑ์เดิมและผลิตภัณฑ์ใหม่
โดยมีการศึกษาความเป็นไปได้ของโครงการใหม่และความเสี่ยงในด้านต่างๆ เช่น ด้านธุรกิจ
ด้านการเงิน รวมทั้งความสามารถในการทำกำไร การกู้ยืมและชำระหนี้ เป็นต้น เช่น โครงการ
NT-10 และโครงการ AAC สำหรับโครงการอื่นๆ
อยู่ในระหว่างการศึกษาความเป็นไปได้ของโครงการ

5.  ความเสี่ยงเกี่ยวกับอัตรากำลังและการจ้างงาน

บริษัทฯ มีความเสี่ยงเกี่ยวกับอัตรากำลังและการจ้างงาน เนื่องจากบริษัทฯ
มีการเติบโตและมีแผนการขยายธุรกิจอย่างต่อเนื่อง
มีผลทำให้ความต้องการแรงงานที่มีทักษะการทำงานในโรงงานอุตสาหกรรม
และพนักงานระดับบริหารเพิ่มขึ้นอย่างมาก โดยบริษัทฯ มีนโยบายพัฒนาบุคลากรทุกระดับของบริษัทฯ
ให้มีความรู้ความสามารถ
รวมทั้งการปรับปรุงนโยบายการจ่ายผลตอบแทนให้กับพนักงานอย่างเหมาะสมและเป็นธรรม
เพื่อเพิ่มขีดความสามารถในด้านการแข่งขันและรองรับการเติบโตอย่างต่อเนื่องในอนาคต

6.  ความเสี่ยงเกี่ยวกับการบริหารและการจัดการของผู้ถือหุ้นรายใหญ่

บริษัทฯ มีสถานะเป็นบริษัทย่อยของบริษัท มายเรียด วัสดุ จำกัด
ซึ่งมีฐานะเป็นผู้ถือหุ้นรายใหญ่ถือหุ้นร้อยละ 61.66 (ณ 31 ธันวาคม 2554)
รวมกับหุ้นที่ถือโดยกรรมการที่เป็นตัวแทนของบริษัท มายเรียด วัสดุ จำกัด
แล้วจะมีสัดส่วนการถือหุ้นมากกว่า ร้อยละ 65 ซึ่งจะทำให้ บริษัท มายเรียด วัสดุ จำกัด
สามารถควบคุมมติที่ประชุมผู้ถือหุ้นได้ทั้งหมด แต่อย่างไรก็ตาม บริษัทฯ
ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices)
โดยมุ่งมั่นในการดำเนินธุรกิจตามหลักการกำกับดูแลกิจการที่ดี (Good Corporate Governance)
มีจริยธรรมในการปฏิบัติงานและเปิดเผยข้อมูลอย่างโปร่งใส และมีหลักการอนุมัติรายการ
ระหว่างกัน
บุคคลที่อาจมีความขัดแย้งทางผลประโยชน์จะไม่สามารถอนุมัติรายการที่เกี่ยวข้องกับตนได้
คณะกรรมการตรวจสอบ
จะพิจารณากลั่นกรองให้ความเห็นก่อนทำรายการดังกล่าวแล้วเสนอคณะกรรมการบริษัทฯ และ/หรือ
ที่ประชุมผู้ถือหุ้นเพื่อพิจารณาอนุมัติต่อไป
โดยจะเปิดเผยรายการระหว่างกันไว้ในหมายเหตุประกอบงบการเงินของบริษัทฯ